Iltalehti uutisoi kokoomuksen ex-piirijohtajaan kohdistuvista rikosepäilyistä 17. heinäkuuta. Uutisen mukaan ex-piirijohtajaa epäiltäisiin identiteettivarkaudesta, petoksesta ja salassapitorikoksesta.

Helsingin rikospoliisi vahvisti Iltalehdelle esitutkinnan olevan kesken, mutta syystä tai toisesta poliisin antama tieto oli virheellinen. Asiasta on ollut tiedotusvälineissä ristiriitaisia tietoja Iltalehden julkaiseman uutisen jälkeen.

Poliisin Iltalehdelle 26. heinäkuuta toimittamien asiakirjojen mukaan kyseisen rikoskokonaisuuden esitutkinta keskeytettiin identiteettivarkauden osalta 2. maaliskuuta ja kahden muun nimikkeen osalta esitutkinta päätettiin jättää toimittamatta.

Näin ollen ex-piirijohtajaa ei epäillä identiteettivarkaudesta, petoksesta tai salassapitorikoksesta toisin kuin Iltalehden 17. heinäkuuta julkaistussa uutisessa poliisin vahvistamien tietojen pohjalta kerrottiin.

Identiteettivarkauden osalta esitutkinta on keskeytetty. Esitutkinta saadaan sen aloittamisen jälkeen tutkinnanjohtajan päätöksellä keskeyttää, jos rikoksesta ei epäillä ketään ja jos asiaan vaikuttavaa selvitystä ei ole saatavissa.

- Rikoksesta epäilty on alustavassa selvityksessä kiistänyt syyllisyytensä ja Facebookin palvelin on ulkomailla, josta ei tulla saamaan yksilöityjä tietoja viestin lähettäjästä, tutkinnanjohtaja, rikoskomisario Sakari Harju toteaa päätöksessään.

Iltalehden tietojen mukaan identiteettivarkaus liittyy tekaistuun Facebook-profiiliin, jota ex-piirijohtajan väitetään käyttäneen esiintyessään ex-puolisonaan. Poliisin mukaan tekijä on tuntematon ja asiasta on ainoastaan ex-puolison kertomus.

Esitutkintaa on jatkettava ilman aiheetonta viivästystä, kun edellytyksiä keskeyttämiselle ei enää ole. Esitutkintaa voidaan jatkaa rikosasioissa niin kauan kuin rikosta koskevan rikoksen syyteoikeus ei ole vanhentunut.

Identiteettivarkauden osalta syyteoikeus vanhenee 3. marraskuuta 2018.

Kokoomuksen ex-piirijohtajaan kohdistuvat aikaisemmin uutisoidut väärinkäytösepäilyt koskevat piirin varojen käyttöä. Asiaa ei ole toistaiseksi viety poliisille.